Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 131/12)

Käesoleva dokumendi avaldamine annab õiguse esitada taotluse suhtes vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„ΜΑΚΑΡΟΝΙΑ ΤΗΣ ΣΜΙΛΑΣ / MAKARONIA TIS SMILAS / ΜΑΚΑΡΟΝΙΑ ΤΟΥ ΣΚΛΙΝΙΤΖΙΟΥ / MAKARONIA TOU SKLINITZIOU“

ELi nr: PGI-CY-02763 – 5.3.2021

KPN ( ) KGT (X)

1. KGT nimetus(ed)

„Μακαρόνια της Σμίλας / Makaronia tis Smilas / Μακαρόνια του Σκλινιτζιού / Makaronia tou Sklinitziou“

2. Liikmesriik või kolmas riik

Küpros

3. Põllumajandustoote või toidu kirjeldus

3.1. Toote liik

Klass 2.5. Pastatooted

3.2. Punktis 1 esitatud nimetusele vastava toote kirjeldus

Nimetusega „Makaronia tis Smilas / Makaronia tou Sklinitziou“ tähistatakse teatud liiki kuiva makarontoodet, mille taina valmistamiseks on durumnisujahu segatud vähese soola ja veega või kus tainasse on muud tüüpi jahule lisatud durumnisujahu (semolinat), soola ja vett. Tootesse võib lisada ka oliiviõli.

Füüsikalised omadused

Tootel „Makaronia tis Smilas / Makaronia tou Sklinitziou“ on väike auk, mis jookseb piki toodet ja toote kuju on nähtavalt ebakorrapärane, eelkõige seetõttu, et kuivatatud tainatükikesed (Makaronia) on otstes peenemad kui keskel.

Pikkus: 3 cm – 6 cm

Paksus: 0,3 cm – 0,7 cm (kõige paksemas kohas)

Värvus: valkjas

Tekstuur: kõva, pehme pinnaga

Keemilised omadused:

niiskusesisaldus: alla 12 %

Süsivesikud: 70–80 %

Sool: alla 1 %

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Toodet „Makaronia tis Smilas / Makaronia tou Sklinitziou“ valmistatakse etappidena, mis peavad toimuma määratletud geograafilises piirkonnas ning need etapid hõlmavad järgmist:

— toorainetest segatakse kokku tainas;

— tainas jäetakse seisma;

— tainas lõigatakse väikesteks tükikesteks;

— taimevarrest tehtud vahendi (sklinitzi) abil vormitakse iga tükike eraldi;

— kuivatatakse.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toode „Makaronia tis Smilas / Makaronia tou Sklinitziou“ on pakendatud läbipaistvasse pakendisse. Tarbija saab läbi pakendi näha toote omadusi (eelkõige toote suhteliselt ebakorrapärast kuju, toote tekstuuri ja tootele omast pikisuunalist auku), mis näitavad, et toode on käsitsi valmistatud.

Toode peab olema pakendatud ja märgistatud määratletud geograafilises piirkonnas, nii tagatakse hea jälgitavus ja välditakse toote kahjustamist. Kui toodet transporditaks pakendamiseks tootmispiirkonnast välja, suureneks toote kvaliteedile avalduv kahjuliku mõju tõenäosus, sest oleks oht, et toode saab muljuda ja/või puruneb.

3.6. Sellise toote märgistamise erieeskirjad, millele registreeritud nimetus viitab

Pakendil peavad olema:

— sõnad „χειροποίητα ζυμαρικά“ [cheiropoíita zymariká], mis tähendab „käsitsi valmistatud pastatoode“;

— viide, et vormimiseks on kasutatud taimevarrest valmistatud vahendit „sklinitzi“.

4. Geograafilise piirkonna täpne määratlus

Kogu Küprose Vabariigi territoorium

5. Seos geograafilise piirkonnaga

Nimetuse „Makaronia tis Smilas / Makaronia tou Sklinitziou“ registreerimise taotlus põhineb asjaolul, et tootel on konkreetsed füüsikalised omadused ning ka aastatega omandatud tunnustus. Toode „Makaronia tis Smilas / Makaronia tou Sklinitziou“ on pikisuunalise auguga, kuivatatud tootele on omane ebakorrapärasus otste ja keskosa vahel.

Toote „Makaronia tis Smilas / Makaronia tou Sklinitziou“ omadused tulenevad toote valmistajate oskusteabest ja kohalikust kogemusest. Seda selgitatakse täpsemalt allpool.

Esmalt on väga oluline toote valmistamiseks kasutatava vahendi valik. Peenike punakat värvi taimevars on valitud ja lõigatud loaliste sugukonda (Juncus sp) kuuluvalt taimelt. Kohalikus dialektis nimetatakse taime ja ka sellest tehtud töövahendit „sklinitzi“. Vahel, eriti varasemalt, kasutati sklinitzi asemel peenikest varrast „smilat“. Ka toote nimetus on tuletatud selle vahendi põhjal. Kui valitakse töövahendit „sklinitzit“, mida tootjad kasutavad aastaid, võetakse umbes 30–40 cm pikkune taimevars, mis on sile ja silinderjas. Varrel on siledad küljed, sest krobelise pinnaga vars ei sobi ühtlase silinderja augu tegemiseks toote „Makaronia tis Smilas / Makaronia tou Sklinitziou“ sisse.

Teine oluline element tootele omase kuju vormimise juures on taina elastsus, mis sõltub sellest, kaua tainas on seisnud. Tainatükikesi töödeldakse sklinitziga, et saada silinderjas, otstes kitsenev kuju. Igast taina tükikest tehakse üks toote „Makaronia tis Smilas / Makaronia tou Sklinitziou“ tükk. Tainast töötleva tootja kogemus ja tehnika taina töötlemisel sklinitziga määrab toote paksuse. Eriti kogenud valmistajad suudavad töötada ja vormida korraga mitut tainatükikest, see kiirendab tootmisprotsessi ja suurendab tootlikkust.

Valmistaja oskuslikkus on vajalik ka toote „Makaronia tis Smilas / Makaronia tou Sklinitziou“ kuivatamisprotsessis. Värske toode „Makaronia tis Smilas / Makaronia tou Sklinitziou“ tuleb panna sõelale või kuivatuskorvi nii, et valmistükid ei puutuks üksteisega kokku. Nii saavad nad paremini ja ühtlasemalt kuivada. Valmistaja kogemuse põhjal otsustatakse ka seda, millal toode valmis on. Kontrollitavad kriteeriumid on järgmised: a) toote pind ei kleepu ja b) konkreetne heli, mis tekib tükkide raputamisel ja üksteise vastu puutumisel.

Toote „Makaronia tis Smilas / Makaronia tou Sklinitziou“ bibliograafiliste viidete kirjetes mainitakse, et tegemist on traditsioonilise piduroaga. Rooga serveeritakse pühapäeviti, aga ka Küprose pulmade ja saagikoristuse ajal. Kohaliku rahvapärimuse järgi andis toote „Makaronia tis Smilas / Makaronia tou Sklinitziou“ valmistamine külanaistele võimaluse sotsiaalseks suhtlemiseks. Tegelikult „võistlesid“ naised selles osas, kuidas toode „Makaronia tis Smilas / Makaronia tou Sklinitziou“ kuivatuskorvidesse paigutada, seda tehti eri mustri järgi.

Lisaks sellele, et tegemist on Küprose kohaliku, pikaajalise traditsiooniga tootega, on toode „Makaronia tis Smilas / Makaronia tou Sklinitziou“ saanud viimastel aastatel palju tunnustust ja leidnud oma koha tänasel toidulaual. Tootele „Makaronia tis Smilas / Makaronia tou Sklinitziou“ on antud Küprose gastronoomia märgis „Taste Cyprus Delightful Journeys“ ning see on üks toodetest, mida esitletakse Küprose maapiirkonna erinevates kogukondades alates 2004. aastast toimuval pärimus- ja kultuurifestivalil. Tootel „Makaronia tis Smilas / Makaronia tou Sklinitziou“ on oma kindel koht ka Küprose pastatoodete auks peetavatel pidustustel, kus osalevad tuntud kokad, kes aitavad suurel määral kaasa Küprose gastronoomia tutvustamisele trüki- ja elektroonilistes meediakanalites.

Viide tootespetsifikaadi avaldamisele

http://www.moa.gov.cy/moa/da/da.nsf/All/FE9A90EB4A75497BC22583A9003E9C46/$file/Προδιαγραφή%20μακαρόνια%20της%20σμίλας.pdf

(1) ELT L 343, 14.12.2012, lk 1.